Author: NKU SR
Last saved by: agenda0

Ministerstvo financií SR
Odbor štátneho rozpočtu

									Bratislava 11. 4. 2001

Národná rada
Slovenskej republiky

Vec:
stanovisko odboru štátneho rozpočtu k rozpočtovým dôsledkom návrhu poslanca Milana Benkovského na vydanie zákona, ktorým sa mení a dopĺňa zákon NR SR č. 39/1993 Z. z. o Najvyššom kontrolnom úrade SR v znení zákona č. 458/2000 Z. z. a zákon NR SR č. 303/1995 Z. z. o rozpočtových pravidlách v znení neskorších predpisov.

	V dôvodovej správe predloženého návrhu sa konštatuje, že „predkladaný návrh zákona nepredpokladá zvýšenie nárokov na finančné prostriedky zo štátneho rozpočtu pre rok 2001. Nezakladá priame nároky na pracovné sily a zvýšenie mzdových prostriedkov v tomto roku.“

	Predložený návrh novely zákona rozširuje pôsobnosť Najvyššieho kontrolného úradu na kontrolu prostriedkov ďalších verejných rozpočtov. Odbor štátneho rozpočtu sa z hľadiska rozpočtových dôsledkov s konštatovaním uvedeným v dôvodovej správe stotožňuje za predpokladu, že priestor na aktivity NKÚ v nových oblastiach sa vytvorí prehodnotením doterajších priorít a pôsobnosti. Z uvedených pozícií bude pristupovať aj k rozpočtu kapitoly NKÚ na rok 2002.

	Odbor štátneho rozpočtu sa v tomto stanovisku v zásade nevyjadruje k vecnej stránke návrhu. Pretože zákon o rozpočtových pravidlách je priamo v gescii rozpočtovej sekcie MF SR, upozorňujeme, že v medzirezortnom pripomienkovom konaní budeme osobitnú pozornosť venovať predovšetkým článku  II.  predloženého návrhu.

							
								Ing. Miloš Nosál, CSc.
								riaditeľ odboru
								štátneho rozpočtu